
    Alison Roberts


    Soha nem késő

    boldognak lenni

  


  ELŐHANG


  Csak néhány nappal korábban…


  Hajnali öt óra volt, a társalgó üres, és a kávéfőzőben álló teli kanna túl csábító volt a hosszú éjszaka után. Így hát Anthony Morgan úgy döntött, egy csésze erős kávé mellett élvezi a nyugodt pillanatokat.


  Ámde néhány másodperccel később egy nővér jött be egy csecsemővel a karjában. Anthony láttán megijedt.


  –Útban vagyok? Felállhatok… – Acsészét az alacsony asztalra tette a szék mellett, és közben egy kis kávét löttyintett a rajta fekvő újságra. Kimerülten felnyögött.


  –Semmi baj – biztosította barátságosan a nővér. – Úgyis szét van olvasva. Maradjon ülve. Úgy tűnik, magának még nagyobb szüksége van pihenésre, mint Tommynak és nekem, Mr. Morgan.


  –Szólítson Anthonynak.


  –Elsie vagyok, nemrég kezdtem az osztályon. Természetesen már láttam itt, de nem ilyen korán.


  Szép mosolya volt. És szürke szálak a hajában, amelyek arra utaltak, hogy idősebb, mint a legtöbb nővér itt a St Nick’sben.


  –Elég hosszú éjszaka lesz – mondta Anthony. – Éjfél óta egy kislány mellett vagyok az új­szü­lött­in­ten­zí­ven, úgy nézett ki, nem fogja túlélni. Ma nagy műtéten esett át, aztán szív­rit­mus­za­va­rai lettek, ami akut szívelégtelenséghez vezetett.


  –Ó… sajnálom. – Elsie hirtelen megdöbbent. – De ugye nem Victoria? Őt úgy volt, hogy ma operálják. Elnézést – tette hozzá –, nem kellett volna megkérdeznem. Csak a legutóbbi műszakomban beszéltem Vicky anyjával. Volt egy közös pontunk, mert nekem is van egy nyitott gerincű unokám, akit segítek nevelni. És Vicky olyan aranyos.


  Tehát nagymama? Miért akar műszakban dolgozni? És valóban kedvesnek tűnt, mert időt szánt egy kis páciensre és annak családjára. És mivel tapasztalata van a speciális igényű gyerekekkel való bánásmódban, valószínűleg gyorsabban tud kapcsolatot kialakítani a súlyosan beteg gyerekek szüleivel. És nyilvánvalóan nagyon szereti az unokáját.


  Anthony ellazult és mosolygott. Ez a nővér a csapatához tartozik, nem?


  –Vicky jól van. Egy kis harcos. Akövetkező napokban áthelyezhetik a normál osztályra. Az unokája is ilyen korú?


  –Nem, ő már hatéves. Mi is átestünk néhány műtéten, de nem olyan súlyoson, mint egy nyitott szívműtét.


  –Örülök, hogy neki nem volt rá szüksége. – Anthony elfojtott egy ásítást. – Most igazából ha­za­me­het­nék, de nem érdemes, mert ma egymást követik a műtétek. Gondoltam, pihenek itt egy kicsit. És iszom egy erős kávét. – Be­le­né­zett az üres csészére a kezében. – Ennyit a tervről.


  –Adja ide. – Elsie kinyújtotta a kezét. – Jól tudok fél kézzel kávét főzni. Azújságot pedig dobja ki.


  –Persze. – Anthony felállt.


  –Hogy issza?


  –Feketén, cukor nélkül. Köszönöm.


  Az újság néhány napos volt, a címlapfotón egy mentőhelikopter volt látható a hegyekben. Ahelikopterbe tett hordágy mellett egy férfi állt. Egy hős, aki segített megmenteni egy sérült hegy­má­szó életét.


  Anthonynak összeszorult a mellkasa. Mennyi idő telt el azóta, hogy utoljára látta ennek a férfinak az arcát a való életben? Majdnem tíz év? Mennyi idő telt el azóta, hogy utoljára otthon érezte magát a saját életében? Valószínűleg az anyja temetése óta nem.


  Csak amikor Elsie megszólította, vette észre, hogy új csésze kávét tett elé. És leült mellé. Rá­né­zett.


  –Ismeri? – kérdezte halkan, szinte félénken. – Rokon?


  Anthony még mindig a fotót bámulta.


  –Igen… Jonathon Morgan a fiam.


  Mi a fenéért mond el egy idegennek ilyen személyes dolgot? Majdnem húsz éve történt, de soha nem felejtette el, milyen volt, amikor ő volt a kórházi pletykák forró témája.


  Letette az újságot. Aztán behunyta a szemét, és megdörzsölte a homlokát.


  –Elnézést, biztos nem akar a magánéletemről hallani. – Újra kinyitotta a szemét, és mosolyt erőltetett az arcára. Aztán felvette a poharát az asztalról. – Acsalád zűrös tud lenni, igaz?


  Elsie olyan hangot adott ki, amelyből arra lehetett következtetni, hogy nem akar többet hallani a magánéletéről. Vagy talán zavarban van, mert tud arról a régi botrányról?


  Anthony kortyolt egyet a kávéjából, hogy elkerülje a szemkontaktust. És megkönnyebbülten felsóhajtott, amikor a baba felébredt és sírni kezdett. Még nagyobb megkönnyebbülésére a nő felállt, elnézést kért, és távozott.


  Miközben kávéját itta, Anthony tekintete ismét az újságra vándorolt. Még mindig szorult a mellkasa, és fájdalmas szúrást érzett.


  Jonno tehát visszajött Angliába…


  A fia, aki nem akarja, hogy bármi köze legyen hozzá…


  Megitta a kávéját, felállt. Készen állt, hogy úgy kezelje a helyzetet, ahogyan már régóta kezelte a kellemetlen érzelmi ügyeket: mások problémáira koncentrált, amiket talán meg tudott oldani. Kis beteg szívek orvosi problémáira.


  Mosoly játszott az ajkán, amikor csendesen elhagyta a társalgót. Micsoda fintora a sorsnak, hogy az ő szívét viszont nem lehet meggyógyítani…


  1. FEJEZET


  Ó, ó…


  Szerencsére Elsie még azelőtt meglátta a férfit, mielőtt az észrevette volna. Anthony Morgan háttal állt neki, és valakivel beszélt a pult mögött a szívsebészeti osztályon.


  Van még ideje visszavinni az ágyába a kis Vickyt? Talán Mr. Morgan mind­járt látni akarja. Azt azonban Elsie el akarta kerülni, hogy őt meglássa.


  Csak néhány napja találkozott vele először, de tud róla valamit, amit a férfi nem tud.


  Valami nagyon személyeset.


  Amit a férfinak joga van megtudni.


  Csak azt nem tudta, hogy joga van-e elmondani neki. Ezen törte a fejét egész idő alatt.


  Amikor el akart fordulni és visszamenni, a szeme sarkából látta, hogy Anthony is megfordul. Felé. Elsie mereven bámult a játszószoba nyitott ajtajára, ahonnan éppen kijött.


  –Menjünk vissza, kicsim. Meg akartam mutatni neked kis kályhát a babaházban.


  Vicky a fejét rázta, de már csukódtak le a szemei.


  –Vissza akarok menni az ágyba. Furcsán érzem magam.


  –Tényleg? – Elsie-ben megszólalt a vészcsengő. – Le tudnád írni, hogy mit érzel?


  Vickyt csak tegnap helyezték át az intenzívről a normál osztályra. Agyerekek mindig bámulatosan gyorsan gyógyulnak, és Vicky mindenáron fel akart kelni és játszani.


  –Hozzak egy fagyit? – kérdezte Julie, az anyja. – Azt hiszem, megtaláltam a kedvenc ízedet a büfében.


  –És addig sétálhatunk egyet – tette hozzá Elsie. – Megmutatom a játszószobát, majd későbbre. De még nem szabad járnod, és nagyon óvatosnak kell lennünk. Mész kerekesszékkel, vagy inkább vigyelek?


  Vicky ragyogó arccal emelte fel a karját, Julie pedig hálás mosollyal nézett Elsie-re. Talán a fiatal anyának szüksége volt néhány perc magányra a félelemmel teli napok után. Elsie már akkor kapcsolatot épített ki velük, miután a kislányt felvették az előzetes vizsgálatokra. Vicky nemcsak szívhibával, hanem nyitott gerinccel is született. Mivel az unokája is ezzel a rendellenességgel született, és ő időközben szakértővé vált ezen a területen, azonnal kötődött a gyerekhez és az anyjához.


  Miután észrevette Vicky furcsa hangszínét, Elsie most figyelte, hogy a kislány elsápad.


  –Minden forog… – Vicky elhallgatott, majd köhögni kezdett. – Au… ez fáj. – Most már a sírás határán volt.


  Elsie gyorsan visszatért vele a folyosóra. Valami nem stimmelt. Érezte, hogy Vicky elernyed a karjaiban. El fogja veszíteni az eszméletét? Mindenesetre gyorsabban lélegzett.


  –Mi van vele? – Anthony Morgan, aki csak néhány lépésre állt tőle, nyilván észrevette riadt tekintetét.


  –Valami nincs rendben – mondta Elsie. – Úgy látom, el fog ájulni. És nehezen kap levegőt…


  –Erre… – Anthony a vállára tette a kezét, és a kezelőszobába vezette. – Fektesse le az ágyra.


  Levette a sztetoszkópját, míg Elsie az ágyra fektette Vickyt. Aztán a sztetoszkóp fejét a kislány rózsaszín pizsamája alá dugta.


  –A szívhangja kissé tompa – mondta végül. – És tachikardiát is hallok, száz­har­minc körüli. Megpróbálná kitapintani a pulzusát? – Kezét a gyerek fejére tette, és elsimította a haját az arcából. – Hé, Vicky… Ki tudod nyitni a szemed?


  Vicky szemhéja rezgett, de nem tudta kinyitni a szemét. Kinyitotta és becsukta viszont a száját, láthatóan levegő után kapkodva.


  –Nem érzem a pulzusát. – Elsie meglepődött a nyugodt hangján, mert valójában elfogta a pánik.


  –Húzza ide a defibrillátoros kocsit. EKG-t kell csinálnunk, és megmérnünk a vérnyomását. Lehet, hogy intubálnom is kell. – Anthony a homlokát ráncolta. – Lehet, hogy Beck-triász. – Felnézett Elsie-re, mintha meg akarna győződni róla, hogy ismeri ezt az állapotot.


  Ismerte. Nehezen nyelt.


  –Szívtamponád?


  A szívburokban kialakuló vérzés ismert szövődménye a szívműtéteknek. Ha gyorsan alakul ki, életveszélyes lehet, mert rontja a szív működését.


  Anthony bólintott, amikor Elsie a defibrillátor elektródáiért nyúlt. Segített neki levenni a pizsamát a kislányról, és felhelyezni az elektródákat, de mindketten észrevették, amikor Vickynek leállt a légzése. Anthony megvárta a defibrillátor kijelzőjét, aztán megnyomta a riasztógombot a falon.


  Elsie felkapta a lélegeztetőzsákot a kocsiról, de Anthony elvette tőle, hogy ő maga helyezze fel. Miután óvatosan hátrahajlította Vicky fejét, megnyomta a zsákot, és figyelte, ahogy a kislány mellkasa emelkedik és süllyed.


  –Kezdjem el a szívmasszázst?


  Természetesen képzett, de… ez a kislány nemrég egy nagy szívműtéten esett át. Mennyi kárt okozhat, ha most szívmasszázst alkalmaznak?


  Anthony Morgan nyilván észrevette a kérdő pillantást a szemében.


  –Még ne. Először a sokkot kezeljük. Tudja, mennyi a súlya?


  –Reggel alig húsz kiló volt.


  –Akkor negyven joule. Ha meg kell ismételni, akkor nyolcvanra emeljük. – Elsie visszatartotta a lélegzetét, miközben a defibrillátor sípolni kezdett. – Lépjen hátrébb – figyelmeztette Anthony, mielőtt megnyomta a gombot.


  Elsie megrezzent, amikor Vicky kicsi teste kissé megfeszült.


  –Még mindig van kamrafibrilláció – mondta Anthony nyugodtan a monitorra nézve. – Még egyszer. Nyolcvan joule.


  Elsie beállította a defibrillátort. Örült, hogy nemrég elvégzett egy képzést, és még hálásabb volt azért, hogy megérkezett a segítség, többek között egy aneszteziológus, aki azonnal átvette a lélegeztetést, egy gyermekkardiológus és Laura, az egyik legtapasztaltabb nővér. Emellett egy sürgősségi csapat is befutott további felszereléssel.


  Ezek az emberek mindannyian sokkal tapasztaltabbak voltak a vészhelyzetek kezelésében, mint ő, de amikor el akart menni, Laura megkérte, hogy maradjon.


  –Nézheted és tanulhatsz, és talán még szükségünk lesz rád.


  Elsie tehát maradt, és figyelte, ahogy a csapat Anthony utasításait követi. Ő úgy döntött, Vickyt itt operálják, mert már nem tudták a műtőbe vinni. Miután minden előkészületet elvégeztek, Anthony meg is kezdte a beavatkozást.


  Elsie számára könnyebb lett volna, ha professzionális távolságot tud tartani, és az egészet életmentő beavatkozásnak tekinti, nem pedig invazív műtétnek egy kislányon, akihez kötődik. Talán az csalt könnyeket a szemébe, amikor Vicky anyjára, Julie-ra gondolt. Megígérte neki, hogy gondoskodik a kislányáról, és később el kell mondania neki, hogy végig a gyerek mellett volt, és mindent megtettek, hogy megmentsék.


  De amikor megnyitották a mellkast, egy pillanatra lehunyta a szemét. Hallotta, ahogy Anthony szívót kér, és beindult a drén.


  –Nincs nagy vérveszteség – hallott valakit mondani mellettük. – Talán nem is tamponád?


  –Ha gyorsan történik, akkor a szív már kis mennyiségű vérveszteségtől is károsodhat – válaszolta valaki más. – Kétszáz milliliter egy felnőttnél, de csak kettő egy újszülöttnél.


  A másik kardiológus Anthonyhoz fordult:


  –Látsz aktív vérzést?


  –Nem.


  –Van már ritmus?


  Elsie kinyitotta a szemét, de nem látta a képernyőt. Hallotta viszont Anthony komor hangszínét.


  –Megpróbálom a szívmasszázst. Készen vannak az elektródák?


  –Igen.


  Amikor Vicky szíve az elektromos sokk után újra verni kezdett, mindenkiben feléledt a remény, de ismét komplikációk adódtak. Úgy döntöttek, azonnal a műtőbe viszik, hogy ott megtalálják és kezeljék a vérveszteség okát.


  –Valaki tartsa a liftajtót – kiáltotta Laura. – Mindjárt indulunk.


  Elsie találkozott a tekintetével, és bólintott.


  –Majd én.


  Megkönnyebbülten sietett ki a kezelőszobából a liftekhez, megnyomta a gombot, és fogta az ajtót. Néhány másodperccel később a csapat felé sietett Vickyvel. Anthony az ágy mellett lépkedett vérrel borított köpenyben.


  Még akkor is mereven bámulták a zárt ajtót, amikor a lift elindult. Laura Elsie mellett állt, és úgy tűnt, ugyanabban a pillanatban vette észre, hogy Vicky anyja is köztük van.


  –Maradjon vele – kérte halkan Julie. – Maga tud a legjobban gondoskodni róla.


  Kicsúszott a jégkrém a kezéből, és a földre esett. Elsie tudta, hogy még több bátorságot kell gyűjtenie, mint az újraélesztés során. Elvégre ő is anya, pontosan átérezte, hogy Julie min megy keresztül.


  És nem csak anya: azt is tudta, mit jelent speciális igényű gyereket nevelni. Ráadásul nagyon fontosak voltak neki a betegei és a családtagjaik sorsa. Ezért is akart feltétlenül visszatérni szeretett szakmájához, különösen a gyermekgyógyászathoz.


  Julie még mindig mereven bámulta a zárt ajtót és a kijelzőt. Aztán a lift megállt.


  –Ez…? – suttogta Julie.


  –Hirtelen összeomlás. – Elsie Julie vállára tette a karját. – Most a műtőbe viszik. Mindent megtesznek, ami emberileg lehetséges.


  –Nem értem – mondta Julie kifejezéstelen arccal. – Épp most akartam fagyit hozni neki…


  2. FEJEZET


  A Brandon Hill Park gyalogosan is elérhető távolságra volt a bristoli St Nicholas Gyermekkórháztól. Egyaránt népszerű volt a kórházi dolgozók körében, akik szünetet akartak tartani, és a nagy játszótérnek köszönhetően a szülők körében is, akik kirándulni akartak a gyerekeikkel. Jellegzetes látványossága a domb tetején álló Cabot-torony volt, és sok pad invitált a pihenésre.


  Anthony Morgan azonban nem akart leülni sehova. Csak egy kis mozgásra volt szüksége a friss levegőn. Mivel hamarosan besötétedett, talán nem ez volt a legalkalmasabb időpont, de amikor a kocsijához sétált, rájött, hogy még nem akar hazamenni. Anehéz munkanap után szüksége volt valami kikapcsolódásra.


  Például a tinédzserek gördeszkáinak zajával. Ilyenkor már senki sem volt a játszótéren, de figyelhette az embereket, akik kutyáikat sétáltatták. Atorony felé vezető úton egy férfi frizbit dobott a vidáman ugató collie-jának, s a látvány majdnem mosolyt csalt Anthony arcára.


  A toronyhoz érve egy pillanatra megállt, hogy levegőt vegyen.


  Ekkor felfedezett valakit az egyik padon, ahonnan a legszebb kilátás nyílt.


  Egy nőt.


  Egy nőt farmerban és magas csizmában. Amikor közeledett hozzá, felismerte, bár a nő lehajtotta a fejét. És tudta, miért ült ott egyedül.


  Pontosan úgy nézett ki, ahogy ő is érezte magát.


  Bár legszívesebben egyedül maradt volna, ahogy általában a szabadidejében, nem tudott csak úgy elmenni. Egyrészt azért, mert ez a hely nem volt különösebben biztonságos egy nő számára, másrészt pedig azért, mert tudta, hogy a nőnek legalább olyan rossz napja volt, mint neki. Ráadásul olyan kedves volt hozzá a társalgóban.


  Így hát odament a padhoz.


  –Helló… Elsie?


  A nő gyorsan letörölte a könnyeit, mielőtt felnézett rá. Kisírt szemei megérintettek valamit Anthonyban, amit általában jól elrejtett. Kivette a zsebkendőt a zakója felső zsebéből, és odanyújtotta neki, de a nő megrázta a fejét.


  –Köszönöm… de van nekem is valahol.


  –Kérem…


  Amikor a kezébe nyomta, a nő remegő ajakkal mosolygott. És amikor megtörölte az orrát, Anthony is elmosolyodott.


  –Nem bánja, ha leülök maga mellé? – kérdezte. – Azt hiszem, mindkettőnknek jól jönne egy kis társaság.


  A nő még mindig szorosan fogta a zsebkendőt. Aztán újra sírva fakadt.


  Jaj, de kínos.


  Hiszen ő nem egy tapasztalatlan fiatal nővér, akinek még meg kell tanulnia megbirkózni a szakma árnyoldalaival. Afenébe is, ötvennyolc éves! Anya. És nagymama. Túl öreg, hogy elveszítse a hidegvérét a munkájában.


  De most nem a munkahelyén van. Élete egyik legnehezebb műszakja után átöltözött, de nem tudta rávenni magát, hogy azonnal hazamenjen. Unokája, Felix érezte volna, mennyire fel van dúlva. És hogy tudta volna elmagyarázni neki, hogy egy kislány, aki Felix barátnője lehetett volna a támogató csoportból, ma meghalt? Alánya, Brie pedig körülbelül annyi idős volt, mint Vicky anyja, Julie. Mindezt még nehezebbé tette, hogy ő volt az utolsó, aki a karjában tartotta Vickyt a halála előtt. Soha nem fogja elfelejteni, ahogy a kislány azt mondja neki, hogy „minden forog”…


  És most itt ül, és kisírja a szemét a sebész előtt, akit napok óta próbál elkerülni. Aző puha zsebkendőjével törölte meg az orrát. Ki használ még textilzsebkendőt manapság? És ki vasalja neki? Aházvezetőnője? Afelesége?


  Ó, ne… Elsie összeszorította a szemét. Tud valamit Anthonyról, amit ő nem tud. De könnyen félreteheti, mert meg kellett kérdeznie tőle valamit.


  –Nagy hiba volt így kivenni az ágyból? Nagyon vigyáztam, és csak pár percre. – Ismét a könnyeivel küzdött. – Lehet, hogy ez okozta a vérzést?


  –Úgy tűnik, a ritmuszavarok okozták a szívmegállást, és nem tamponád. – Anthony kimerültnek tűnt. – Már a műtét után is majdnem elvesztettük emiatt.


  –Emlékszem – mondta Elsie. – Aznap éjszaka, amikor találkoztunk ötkor a társalgóban, és kávét ivott.


  Anthony bólintott.


  –Talán soha nem fogjuk megtudni az okát, de az ilyen nagy beavatkozások mindig kockázatosak. És maga egész biztosan nem tett semmi rosszat. Még ha Vicky most is az intenzív osztályon feküdne, akkor is ugyanazt csináltuk volna, mint a normál osztályon, aztán a műtőben. És nagyon kétlem, hogy másképp alakult volna.


  Szavai megnyugtatták Elsie-t. Amikor felnézett, hogy megköszönje neki, észrevette, hogy a férfi kutatóan nézi.


  –Emlékszem még valamire a találkozásunkról.


  Elsie meglepetten vette észre, hogy elpirul. Zavarba ejtette, hogy egy férfi egyáltalán gondolt rá.


  –Mondta, hogy van egy unokája, aki nyitott gerinccel él, és hogy segít nevelni.


  –Igen. Felix hatéves. Alányom, Brie egyedülálló anya, és velem él, amióta megtudtuk, hogy problémák vannak a terhességgel.


  Anthony tekintete lágyabbá vált.


  –Ma biztos nagyon nehéz napja volt. Sajnálom.


  Elsie bólintott. De meglátta a ráncokat Anthony szeme sarkában, és eszébe jutott, milyen kimerültnek tűnik. Kissé zavartan, mintha átlépne egy határt, újra a szemébe nézett.


  –Magának is – mondta halkan.


  Anthony hallgatott. Végül lassan bólintott, és sóhajtva nézett az előttük fekvő városra. Hűvösebb lett, és itt-ott kigyulladtak a fények. Elsie-nek valójában most haza kellett volna mennie, de valami Anthony sóhajában visszatartotta. Tudta, mennyire fontosak neki a betegei.


  A társalgóbeli találkozásukkor is kimerültnek tűnt. Persze az Vicky műtétje után volt, de akkoriban úgy vélte, sokkal mélyebb oka van. Szomorúság áradt belőle. Sőt, elveszettség, amikor mereven bámulta a fotót az újság címlapján.


  A fia fotóját. Aki mentős, és segített egy hegyi mentésben. Elsie azt korábban is tudta, hogy őt is Morgannek hívják, Brie azonban biztosította, hogy nem rokonok. De Anthony reakciója elárulta Elsie-nek, hogy kapcsolat van közöttük. És olyan fájdalmasan hangzott, amikor Anthony elmondta neki, hogy Jonathon Morgan a fia.


  Milyen nehéz lehetett neki közölni a szülőkkel, hogy elvesztették a gyermeküket, mint ma délután. Mert Anthonynak is van egy fia, még ha nyilvánvalóan problémás is a kapcsolatuk.


  Mit is mondott még aznap reggel?


  Ó, igen… Hogy felejthette el? Hogy biztos nem akar a magánéletéről hallani. Aztán ironikus mosollyal elfordította a tekintetét, és azzal a megjegyzéssel zárta le a témát, hogy a család zűrös tud lenni.


  És ez a megjegyzés nem ment ki Elsie fejéből. Ez volt az oka, hogy ma, több szabadnap után az első munkanapján, megpróbálta elkerülni. És bár tudta, hogy Vicky halála valószínűleg ugyanúgy megrázta Anthonyt, mint őt, nem mondhatta el neki, amit Anthony nem tud. Alánya soha nem bocsátana meg neki, ha megtenné.


  –Most haza kellene mennem – hallotta magát. – Brie már biztos nem tudja, hol lehetek, bár mondtam neki, hogy később megyek.


  –Sötétedik. – Anthony is felállt. – Nem hagyhatom, hogy egyedül menjen át a parkon. – Mosolygott, amikor elindultak. – Meséljen Felixről. Azt mondta, hatéves?


  Elsie meglepve pislogott, mert Anthony többre emlékezett, mint amire számított.


  –Igen. De az ő esete nem volt olyan súlyos, mint Vickyé. Már a huszonötödik terhességi héten megoperálták.


  –Tényleg? Nem is tudtam, hogy itt végeznek ilyen műtétet.


  –Nem végeznek. Svájcba kellett utaznunk. És akkoriban úgy döntöttem, abbahagyom a munkát, hogy támogassam Brie-t.


  –Akkoriban a St Nick’sben dolgozott? – Együtt sétáltak le a dombról. – Nem emlékszem magára.


  –Nem, a Centralban. De mindig is a gyermekgyógyászat volt a nagy szerelmem. Emellett egy ideig egy háziorvosi rendelőben is dolgoztam. Sokkal jobb volt, hogy nem kellett műszakban dolgoznom, amikor Brie általános iskolába járt, és egyedül neveltem. Csak nemrég tértem vissza a szakmámhoz, mert valami másra volt szükségem, és… imádom… – Hirtelen megremegett a hangja. – Kivéve az ilyen napokat, mint a mai…


  –Mindig vannak rossz napok. De szerencsére a jók vannak többségben. – Elsie mosolyt hallott Anthony hangjában. – És szükségünk van olyan nővérekre, mint maga, Elsie. Olyan emberekre, akik megértik, min mennek keresztül a szülők és a gyerekek.


  Néhány percig csendben sétáltak egymás mellett, amíg el nem érték a kórházhoz visszavezető utcát.


  –Hogy jut haza? – kérdezte Anthony, amikor egy forgalmas kereszteződésben várakoztak a lámpánál. – Elvihetem?


  Elsie megrázta a fejét.


  –A kocsim a parkolóban áll.


  –És a lánya már otthon van? És Felix?


  –Szükségem volt erre – vallotta be Elsie. – Kicsit egyedül lenni, és kisírni magam, mielőtt hazamegyek. – Megharapta az ajkát. – Remélem, magának is van társasága otthon?


  Anthony furcsa pillantást vetett rá.


  –Már régen elvesztettem a családomat – válaszolta halkan.


  Bár Elsie tudta, hogy nem szabad még jobban behatolnia Anthony magánéletébe, érzelmileg ki volt merülve, és nem bírta elviselni a gondolatot, hogy ez a férfi, aki vigasztalta, üres lakásba megy haza.


  –De… – mély levegőt vett – van egy fia… Jonno…


  Amikor a lámpa zöldre váltott, a többi gyalogos átkelt az úttesten, Anthony azonban mereven nézett rá, és Elsie mozdulni sem tudott.


  –Honnan tudja ezt?


  –Maga mondta, amikor látta a fotót az újságban.


  –Azt mondtam, hogy Jonathonnak hívják. Honnan tudja, hogy Jonno a beceneve?


  Most már nem volt visszaút. Elsie hirtelen rájött, hogy Anthonynak joga van megtudni.


  –A lányom ismerte – hallotta magát mondani. – Találkozott vele, mielőtt külföldre ment. Mielőtt… megtudta, hogy terhes…


  A lámpa újra pirosra váltott, de Anthony láthatóan nem vette észre, mert szemeit Elsie-re szegezte. Lehet, hogy ugyanúgy ki volt merülve, mint ő, de nyilvánvalóan kavarogtak a gondolatai.


  –Ezzel azt akarja mondani… hogy a fiam az unokája apja?


  Elsie ismét mély levegőt vett.


  –Igen.


  Anthony észrevétlenül megrázta a fejét.


  –Az egyik utolsó dolog, amit mondott nekem, az volt, hogy soha nem fog megházasodni. Vagy gyereket vállalni. Hogy soha nem fog hazugságban élni, mint én. Lehet, hogy… – Most a homlokát ráncolta. – Lehet, hogy a történelem megismételte magát, és baleset volt?


  –Az volt – bólintott Elsie. – Brie szedte a tablettát, de aztán jöttek a hányingerek…


  Anthony arca kifürkészhetetlen volt.


  –De ez azt jelenti…


  –Igen. – Elsie szemeibe nézett. – Felix a maga unokája is.


  Ismét néhány járókelő állt mellettük, de Elsie nem mozdult a helyéről, mert Anthony arcát figyelte. Rálátott egy olyan oldalára, amit nyilvánvalóan senki másnak nem mutatott meg. Csak egy pillanatra villant fel valami vágyakozásféle a szemében, de aztán pislogott, és eltűnt.


  –Jonno nem a vér szerinti fiam – mondta aztán. – Csak azt hittem… amíg tizennyolc éves korában nem csinált apasági tesztet.


  Ó… Hűha… Nem csoda, hogy olyan elgyötörtnek tűnt, amikor meglátta a fotót. Egy ilyen kedves, gondoskodó férfi…


  –De maga nevelte fel – mondta halkan Elsie. – Szerette őt. Szóval maga az apja. – Alámpa újra zöldre váltott, de Elsie nem törődött a többi járókelő kíváncsi pillantásaival. – És így Felix is a maga unokája.


  Talán tévedett, mert sötétedett, de szinte biztos volt benne, hogy Anthony szemében könnyek csillogtak. Ez annyira meghatotta, hogy ő is megint a könnyeivel küzdött. Spontán a karjára tette a kezét, mintha meg kellene erősítenie a köztük lévő kapcsolatot. És ugyanolyan spontán megkérdezte:


  –Szeretné megismerni?


  3. FEJEZET


  Meglepően egyszerűnek bizonyult.


  Elsie-nek csak annyit kellett tennie, hogy javasolta Felixnek, másik parkon sétáljanak át az iskolából hazafelé. Ebben a parkban volt egy nagy homokozó, egy mászóka és egy torony egy dombon.


  –A kórházad közelében van – tájékoztatta Elsie. – Ahol dolgozom.


  –Megint kórházba kell mennem? – kérdezte Felix, aki hatéves korára már túl sok időt töltött kórházban.


  –Nem. – Elsie megölelte. – Egyik nap jártam ott, és nagyon tetszett. Gon­dol­tam, talán szeretnéd megnézni a tornyot. És talán Dennis is örülne, ha máshol sétálhatna.


  És aztán egész véletlenül találkozott a parkban egy kollégájával, aki délután szünetet tartott, és a játszótér közelében sétált.


  –Örülök, hogy megismerhetlek, Felix. – Anthony leült a kis kerekesszék elé, hogy ne legyen magasabb a fiúnál. – Anthony vagyok. És ő ki? – Meg­si­mo­gatta a bozontos kiskutyát a lábtartó mellett.


  –Dennis – válaszolta Felix. – Sétálni hoztuk, és megyünk a játszótérre. – Rámosolygott Anthonyra. – És van itt egy torony is. Adomb tetején. Nagyon nagy.


  –Igen, lenyűgöző. – Anthony visszamosolygott rá, mint mindenki.


  Ezúttal azonban Elsie-t ez jobban megérintette, mint máskor. Mert ez az ember a gyerek nagyapja, és még emlékezett az örömre, amikor először ölelte Felixet. Vajon Anthony is érzi már ezt a különleges szeretetet? Amosolya erre utalt. Még soha nem látta ilyennek.


  –Fel akarok menni – mondta Felix. – De mama azt mondta, hogy ma nem lehet, mert kifáradnak a lábaim. Ezért hoztuk a kerekesszéket. Mert tudok járni. Akarod látni, hogy csúszok?


  –Igen.


  –Ülj le oda. – Felix egy padra mutatott. – Mamával. – Aztán kiszállt a kerekesszékből. – És Dennisszel – tette hozzá. – Különben azt fogja hinni, hogy a tengerparton van, és elkezd ásni.


  Elsie és Anthony leültek a padra. Dennis Elsie lábához feküdt, és figyelte a szelíd mókusokat, akiket a park látogatói etettek. Ők viszont Felixet figyelték, aki felment a mászókára.


  –Egyedül is tudja? – kérdezte Anthony.


  Elsie bólintott.


  –Óvatos. És ott korlát és csúszásgátló rácsok. Nem akarja, hogy anyáskodjak felette, főleg mert most maga is nézi.


  –Látszik, hogy boldog kisfiú. – Anthony figyelmesen nézte Felixet. – És magabiztos. – Mosolyogva hozzátette: – Nagyon emlékeztet Jonnóra ennyi idős korában, és ez furcsa.


  –Hát… Láttam Jonno fotóját az újságban. – Elsie zavartan pillantott rá. – Kivágtam Felixnek. Természetesen még nem tud az apjáról, és Jonno se tud róla, de ez egy másik történet. – Megrázta a fejét. – Maga és Jonno nagyon hasonlítanak egymásra. Szóval nem csoda, hogy Felix a fiára emlékezteti.


  Anthony vállat vont.


  –Talán mert neki is sötét haja és szeme volt… Mindig azt hittem, hogy inkább rám hasonlít, mint az anyjára, de az apasági teszt nem hazudik. És mindig is tudtam, hogy talán nem én vagyok a biológiai apja.


  Elsie meglepve pislogott.


  –Tényleg? Miért?


  Anthony egy darabig hallgatott, majd mély levegőt vett.


  –Azt hiszem, ma már alig beszél erről valaki. – Aztán sóhajtott. – Talán én vagyok az egyetlen, aki úgy érzi, hogy ez a botrány örökre beárnyékolja az életét.


  –Engem nem érdekelnek a pletykák – mosolygott Elsie. – És nem kell erről beszélnie. Számomra ön Felix nagyapja, és csak ez számít.


  –De az, hogy Jonno nem tud a fiáról, nagyon is számít, nem? – mondta halkan Anthony.


  Elsie bólintott, és ő is sóhajtott.


  –Világosan megmondtam Brie-nek a véleményemet, de ő azt mondja, meg kell várnia a megfelelő pillanatot. – Vidáman integetett Felixnek, aki most a rámpa tetején állt. – Miután megtudta, hogy terhes, mindent megtett, hogy megtalálja Jonnót, de ő már rég elment. Akkoriban a Himalájában volt, és soha nem válaszolt a közösségi médiában küldött üzeneteire. Aztán Brie megtudta, hogy a babája nyitott gerinccel születik, és… hát… ettől kezdve mindkettőnk élete megváltozott. Brie már nem tartotta olyan fontosnak, hogy megtaláljon valakit, akivel csak egyszer volt együtt. Főleg hogy senki nem tudta, hol van pontosan.


  Anthony bólintott.


  –Tudja, hogyan kell radar alatt repülni. Még amikor Angliában volt, akkor is nehezen tudtam vele tartani a kapcsolatot.


  –Nem is tervezi, hogy hosszabb ideig itt marad. Brie azt mondta, el akarja adni a lakását, és aztán újra elmenni. Ezúttal örökre.


  –Ó… – nyögte ki Anthony. Mintha nem számított volna erre.


  Elsie nem akarta tovább faggatni, de be kellett vallania, hogy szívesen megtudta volna, mi okozta a szakítást apa és fia között. Biztos nem csak az, hogy Anthony nem Jonno vér szerinti apja?


  –Brie fél, hogy Felixre milyen hatással lehet, ha megtudná, hogy van egy apukája, aki rögtön újra eltűnik. De én mondtam neki, hogy joga van tudni. És hogy akkor talán Jonno meggondolja magát, és marad. – Elsie a homlokát ráncolta. – Nem hallott felőle, mióta elment? Majdnem hét éve?


  –Még régebb óta se. Azanyja halála után hátat fordított nekem. Engem okolt a balesetért. Azegész botrányért.


  Ott volt újra az a szó, és egyszerűen nem illett ehhez a férfihoz, aki ugyanolyan tekintélyt parancsoló volt, mint a csíkos öltönye. Anthony talán látta a zavarát, mert ironikusan elfintorodott.


  A következő pillanatban vidám kiáltás hallatszott.


  –Láttad, mama? Teljesen egyedül csúsztam le!


  –Igen, drágám.


  –Még egyszer lecsúszok. – Leereszkedett a csúszdáról, de be kellett állnia egy másik gyerek mögé. Aztán vigyorogva nézett egy kislányra, aki mögötte állt. – Hogy hívnak?


  Nemcsak a haja vagy a szeme színe emlékeztette Anthonyt a fiúra, akit felnevelt.


  Ott volt az a megnyerő modor…


  Már teljesen a varázsának hatása alatt állt – még jobban, mint a copfos kislány, aki most elbűvölten figyelte, ahogy Felix felmászik a rámpára.


  –Jonno anyja a St Nick’sben dolgozott ápolónőként – kezdte Anthony kifejezéstelen arccal. – Talán Jonnóval is megismétlődött a történet, de az első randevúnkon Juliával… – a torkát köszörülte – kicsit elragadtattuk magunkat. Azutána következő hetekben még találkoztunk párszor, aztán megmondta, hogy terhes. – Egy ideig hallgatott. – Mindenesetre összeházasodtunk. Megszületett Jonno, és ő volt a legjobb dolog, ami valaha történt velem. Azt hittem, működhet, de tévedtem. Még az első születésnapja előtt rájöttem, hogy Juliának viszonya van, és ez csak az első volt a sok közül.


  –Jaj, ne… De továbbra is házasok maradtak?


  –Egy házban laktunk. – Anthony bólintott. – De soha nem volt igazi házasság. Nem volt szüksége pénzre, mert gazdag családból származott, de egy sebészhez akart hozzámenni, és a Morgan név bizonyos körökben már generációk óta ismert Bristolban. Ez olyan ajtókat nyit meg, amiket a pénz nem tud. – Ismét szünetet tartott, és mély levegőt vett. – Ha elváltam volna, elvette volna tőlem Jonnót, és soha többé nem láttam volna. Nem mintha sok időt tölthettem volna vele. Már kis korában bentlakásos iskolába küldte, és a szünetekben többnyire magával vitte nyaralni, általában a trópusokra, a legújabb szeretőjével.


  Elsie hallgatott, de Anthony érezte, mennyire megdöbbenti, hogy ő mindezt eltűrte. Utólag szégyellte is magát.


  –Egyre több időt töltöttem munkával – vallotta be Anthony halkan. – Meg akartam kímélni Jonnót a válástól, amikor kicsi volt, és el akartam kerülni, hogy Julia ellene fordítsa, de mégis ez történt. Amikor Julia meghalt az autóbalesetben, mindenhol beszámoltak róla, hogy egy másik férfival ült a kocsiban. Ami annál is botrányosabb volt, mert ő volt az ország egyik legnagyobb jótékonysági szervezetének ügyvezetője. Aztán minden kiderült. Hogy több viszonya volt, más ismert férfiakkal is. Hogy volt egy lakása, amit szerelmi fészkének használt. Hogy a házassága csak színjáték volt… Anyilvánosság előtt pedig játszotta a nagy jótékonykodót.


  Mély levegőt vett, mielőtt tovább beszélt. Még nem mondta el Elsie-nek, amit valószínűleg tudnia kell.


  –Jonno engem okolt. Szerette az anyját, és nem sejtette, mi folyik valójában. Egy tizenöt éves fiú bölcsességével arra a következtetésre jutott, hogy ha jobb férj lettem volna, akkor az anyját nem érdeklelték volna más férfiak. És több időt töltött volna vele, ha jobb apa lettem volna. Gyászolta. És dühös volt. Visszament az internátusba, és attól kezdve a szünidőket mindig valamelyik barátainál töltötte. Később kalandokat keresett. Síelt, hegyet mászott, búvárkodott. Azt hiszem, kellett neki az adrenalinlöket, hogy elterelje a figyelmét. Még én is bátorítottam, mert azt gondoltam, majdcsak kiheveri, de ő beszélni sem akart róla. Amikor tizennyolc éves lett, megörökölte anyjától a lakást és egy csomó pénzt, és elköltözött. Aztán elvégeztette az apasági tesztet, amiről beszéltem.


  Most már több mint eleget mesélt. Vajon Elsie ugyanúgy látja őt, mint annak idején a legtöbb ember, beleértve a fiát is? Gyenge férfiként, aki teljes kudarcot vallott férjként és apaként?


  Felix abbahagyta a játékot, és odabicegett hozzájuk.


  –Éhes vagyok, mama – jelentette be.


  –A mókusok is – válaszolta Elsie. – Legközelebb ha jövünk, hozunk nekik ennivalót.


  Legközelebb? Anthony a tekintetét kereste, hogy megbizonyosodjon róla, ez meghívás volt. Remélte, hogy az. Elsie azonban most arra koncentrált, hogy Felixet a kerekesszékébe segítse.


  –Most már én is éhes vagyok – mondta. – Mit szólnál, ha elmennénk teázni az egyik kávézóba? Dennis addig a kocsiban vár ránk.


  –Kaphatok kolbászos szendvicset?


  –Biztos van nekik. – Elsie Anthony felé fordult, és mosolygott rá.


  Anthony most már tudta, hogy valóban meghívta. És hogy nem becsüli le. Sőt, még melegebb mosollyal nézett rá, mint korábban.


  Most már ő is észrevette Elsie csokoládébarna szemében az apró arany pöttyöket. Aszemhéja sarkában lévő ráncok pedig arról tanúskodtak, hogy sokat mosolyog.


  –Jöjjön velünk – invitálta a nő. – Szereti a kolbászos szendvicset?


  Anthony mellkasa összeszorult, nehezen tudott lélegezni.


  –Igen – hazudta. És őszintén hozzátette: – Nagyon szívesen megyek.


  A kolbászos szendvics nem is volt olyan rossz. Felix el volt ragadtatva, Elsie pedig érezte, hogy erősödik a kötelék Anthony és a gyerek között. Sőt: hármójuk között, és ez jó volt.


  Nagyon is.


  A kávézóban nem volt nagy forgalom. Két nő egy-egy tányér tortával ment egy asztalhoz, egy férfi és egy nő pedig éppen rendelt valamit a pultnál. Azablak melletti asztalt még le kellett takarítani, de a pult mögött álló fiatal nő éppen kávét főzött. Senki sem sejthette, mi fog történni, amikor Elsie épp leszedett néhány levelestészta-darabot Felix pulóveréről.


  Neki is néhány pillanatba telt, mire felfogta, mi történt, amikor a nagy üvegablak hangos csattanással összetört, és a kávézó teljes homlokzata benyomódott. Elsie és Anthony is ösztönösen próbálták megvédeni Felixet. Elsie volt hozzá közelebb, villámgyorsan felugrott, és hátulról áthajolt a kerekesszék felett. Akövetkező pillanatban érezte, hogy Anthony átkarolja a vállát.


  Megpróbálta mindkettőjüket megvédeni. Mitől? Bomba robbant?


  Amikor Elsie pánikba esve megfordult, találkozott a tekintetük.


  –Minden rendben? – kérdezte Anthony. – És Felixszel is?


  –Azt hiszem… – Elsie még mindig sokkban volt. – Felix? Jól vagy, drágám?


  A gyerek bólintott, és megpróbált elnézni a nagyanyja mellett.


  –Nézd, mama… ott egy kocsi… bent…


  És valóban: egy kocsi törte be a kirakatüveget, és összetörte az asztalt, amelyet még nem takarítottak el. Egy halom törött edény hevert az üvegszilánkokon. Aférfi, aki éppen kávét rendelt, a karját fogta, és vérzett a keze. Akét nő, aki az asztalához tartott, teljesen megfeledkezett a tortáról, és rémülten nézte a jelenetet. Egy kötényes férfi sietett ki a konyhából, vállán konyharuha.


  –Hívtam a rendőrséget – mondta. – És a mentőket is. Ne mozduljanak el a helyükről. Üvegszilánkok vannak mindenhol.


  –Orvos vagyok. – Anthony a kocsi felé indult.


  Elsie egy kábultnak tűnő idős férfit látott a vezetőülésben, és figyelte, ahogy Anthony felméri a helyzetet. Amotor még mindig járt. Ha a sofőr most gázt ad, a kocsi még beljebb mehet? Felixet a pult felé tolta, és azon tűnődött, ki tudná-e vinni a konyhán keresztül.


  A két nő sértetlen volt, de a pultnál álló férfi nem. Anthony odament hozzá.


  –Kiszedtem a szilánkot – mondta a férfi. – De nagyon vérzik, nem?


  Anthony a szakácshoz fordult.


  –Összehajtaná a konyharuhát, és rányomhatná a sebre? Meg kell vizsgálnom a sofőrt. És nem ártana, ha félreállnának a kocsi elől.


  Elsie hirtelen rájött, hogy Anthony veszélybe sodorhatja magát, ha közelebb megy a kocsihoz. Mi van, ha a kocsi továbbhajt vagy akár kigyullad? Vagy ha a sofőr fejsérülést szenvedett, és agresszívvé válik? Egyrészt szívesen segített volna Anthonynak, másrészt meg kellett védenie Felixet. Megkönnyebbülésére már hallotta a szirénát.


  Így hát egy sarokba tolta a gyereket, és úgy döntött, egyelőre kivár. Úgy tűnt, nem kell elsősegélyt nyújtania, mert Anthony uralta a helyzetet. Kinyitotta a vezetőoldali ajtót, leállította a motort, leült az idős férfi mellé, és kikérdezte. Azférfi láthatóan zavartan rázta a fejét, mintha fogalma sem lenne, mi történt.


  Elsie döbbenten nézte, ahogy a két mentős bejön.


  Ez hogy lehet?


  –Anyu! – kiáltotta Felix izgatottan. – Nézd, mama, itt van anyu!


  A lánya, Brie, aki nemrég fejezte be mentőápolói képzést, a csapat tagja volt. Elsie nem is álmodhatott volna rosszabbat, mint hogy rajtakapja egy titkos találkán. Brie természetesen nem tudott semmit az egészről, de hamarosan rájön, mert a kollégája, aki mellette állt, nem más volt, mint a fotón látható férfi, Jonathon Morgan.


  Felix apja. Anthony fia.


  Ez egy érzelmi időzített bomba volt, de Brie-t csak a fia érdekelte. Most feléjük sietette.


  –Anya… mit csináltok ti itt? Megsérültél? – Aztán leült a kerekesszék elé. – Felix? Jól vagy, drágám?


  Felix kimászott, hogy megölelje, és Brie felállt vele.


  –A kocsi bejött az ablakon – mesélte izgatottan a gyerek.


  –Iskola után sétáltunk a Brandon Hill Parkban – tette hozzá gyorsan Elsie. Most már persze nem tehetett úgy, mintha véletlenül találkoztak volna Anthony Morgannel. – Van ott egy nagyon jó játszótér. És mivel éhes volt, itt akartunk enni.


  –Ettem kolbászos szendvicset, anya…


  Miután meggyőződött róla, hogy mindketten sértetlenek, Brie elfordult, hogy felmérje a helyzetet. Egy másik mentős további felszereléssel lépett be a kávézóba, de Brie és Elsie figyelmét Jonno kötötte le.


  Jonno sokkolva figyelte, ahogy Anthony feláll és felé fordul. Sok év után először találkozott újra apa és fia.


  Anthony szemében megértő, sőt bűnbánó kifejezés látszott, de Jonno jeges hangon szólt az apjához.


  –A fenébe, mi folyik itt?


  Brie gyorsan visszasegítette Felixet a kerekesszékébe. Amásik mentős most Jonnónak segített, míg Anthony hátralépett.


  –Mi folyik itt, anya? – kérdezte Brie. – Ki ez az ember? Valaki azt mondta, hogy orvos. Akkor mi a baj azzal, hogy segít a vezetőnek?


  –Semmi. – Elsie megrázta a fejét. – Tényleg orvos. Anthony Morgan. És Jonno apja – folytatta olyan halkan, hogy Felix nem hallhatta. De úgyis a kocsi körül zajló eseményeket figyelte. – Ő… meg akarta ismerni az unokáját.


  Látta, milyen sokkhatás alatt van a lánya – a történtek miatt, és azért, mert becsapta. Elszorult a szíve. Tudta, hogy kockázatot vállal, de azt hitte, idővel minden megoldódik. Miután Brie elmondta Jonnónak, amit már rég el kellett volna, nevezetesen, hogy ő Felix apja.


  És most megfosztotta őt a lehetőségtől, hogy megválassza a megfelelő pillanatot.


  –Hogy tehetted? – Brie hangja olyan kemény volt, hogy Elsie összerezzent. – Kérlek, vidd haza Felixet.


  –De…


  –Most. – Brie elfordult, és Felix kedvéért mosolyt erőltetett magára. – Hamarosan találkozunk, de most még dolgoznom kell. – Aztán odament a vérrel átitatott konyharuhát tartó férfihoz. – Megnézhetem? Hogy történt?


  Ekkor Anthony visszatért Elsie-hez.


  –Annyira sajnálom – mondta Elsie. – Nem kellett volna idejönnünk.


  –Örülök, hogy eljöttünk – válaszolta Anthony nyugodtan. – De most mennünk kell. Segítek Felixet a kocsiba tenni.


  Két tűzoltó a kerekesszékben vitte ki Felixet. Egy rendőr felírta az adataikat, majd közölte velük, hogy hamarosan felveszi velük a kapcsolatot a vallomásuk végett. Valaki felemelte a sárga-fekete szalagot, amely távol tartotta a kíváncsiskodókat, és alig néhány perccel később Anthony segített Elsie-nek Felixet az ülésébe emelni, a kerekesszéket pedig a csomagtartóba tette.


  –Mi van a bácsival? – kérdezte Felix, amikor Anthony lehajolt hozzá, hogy elbúcsúzzon.


  –Melyik bácsival? – kérdezett Elsie, hogy megbizonyosodjon róla, a gyerek nem hallott semmit.


  –Aki a kocsiban volt. Meghalt?


  –Nem, nem – biztosította gyorsan Anthony. – Nem is sérült meg súlyosan, mert be volt kötve, és a légzsák is kinyílt. Csak egy kicsit össze volt zavarodva. Azt hiszem, összekeverte a gázpedált a fékkel. – Most mosolygott rá. – De ne aggódj, nem történt nagy baj, és a kárt meg lehet javítani.


  Amikor kiegyenesedett, találkozott a tekintetük Elsie-vel.


  Mindketten tudták, hogy történt valami, ami nem a balesettel kapcsolatos. Valami, ami visszafordíthatatlanul megváltoztatja az összes érintett életét. És ez a kár talán helyrehozhatatlan…


  4. FEJEZET


  –Arjun, tedd el azt. Anővér meg akarja mérni a lázad.


  A nyolcéves fiú frusztrált hangot adott ki, de engedelmeskedett az anyjának, és vonakodva letette a táblagépét.


  –De akkor lemaradok róla, hogy felboncolják a békám szívét. Három kamrája van.


  –De hát ezt a játékot már kívülről fújod, Arjun. – Anyja, Shayana, megrázta a fejét, de büszkén mosolygott.


  –Nekem négy kamrám van, ugye, Elsie?


  –Igen. – Elsie a táblagépre nézett, miközben megmérte a lázát. – Ez nagyon jónak tűnik. Lefogadom, hogy az unokám, Felix is imádná.


  –Fel tudom boncolni a békámat. Megmutatom.


  Elsie azonban megfogta a karját.


  –Mindjárt, aranyom. Azorvosod bármikor jöhet, és ha addig nem mérem meg a vérnyomásodat, a pulzusodat és minden mást, akkor le fog szidni.


  –Tényleg? – mosolygott rá a gyerek. – Engem is sokszor leszid anyu.


  –Nem is igaz – tiltakozott Shayana. Elsie-hez fordulva hozzátette: – Tündéri gyerek.


  Elsie mosolyogva vette fel a sztetoszkópot.


  –Lássuk, tudsz-e egy kicsit csendben maradni. – Érezte, hogy a fiú alig bír magával, amikor felhelyezte rá a mandzsettát, és megmérte a vérnyomását.


  –Tényleg hallod a véremet? – kérdezte Arjun. – Milyen a hangja?


  –Hasonlít a szívverésedhez. Na, most már folytathatod a játékot. – Elsie beírta az értékeket az aktájába. Amikor meglátta, hogy Shayana kitörli a könnyeket a szeméből, megkérdezte: – Minden rendben?


  A nő bólintott.


  –Csak boldog vagyok – suttogta. – Olyan nagy műtét volt, és már olyan jól van…


  –Nézd, Elsie! – kiáltotta Arjun. – Most boncolom a békámat.


  –Te boncolsz? Jóságos ég, mi folyik itt? – hallatszott egy férfihang.


  Amikor mindannyian megfordultak, látták, hogy a sebész belép, kíséretében egy segédorvos és több orvostanhallgató. Biztos minden kis páciensére és az anyukáikra így mosolyog, de mivel Elsie Shayana mellett állt, ő is részesült benne, ami rögtön feldobta a napját. Gyorsan beírta a többi értéket.


  Anthony leült a fiú mellé az ágyra, és érdeklődve nézte a tabletjét.


  –Így rögzítem. – Arjun megérintette a megfelelő helyeket. – Aztán felvágom a bőrét, hátrahajtom, és látom az összes szervét. Tessék.


  –Tyűha. Hamarosan végezheted a munkámat. Szíve is van a békádnak?


  –Persze. Ki tudom venni, és tálba rakni.


  –Csináld csak. Addig is beszéljünk egy kicsit rólad, jó? Itt ezek a diákok is orvosok akarnak lenni, és egy olyan eset, mint a tiéd, nagyon érdekes nekik.


  Arjun szórakozottan bólintott, mert a játékára koncentrált.


  –Arjunnak nagy koszorúér-aneurizmája volt. Posztoperatív állapotban van, a bypassműtéte valamivel több mint egy hete volt – tájékoztatta Anthony az orvostanhallgatókat. – És mint látják, remekül van. – Aztán Elsie tekintetét kereste. – Elégedett vele ma reggel?


  –Igen – válaszolta Elsie. – Minden életfunkciója normális. Nincs szívritmuszavar vagy folyadékháztartási probléma, a seb jól néz ki, és a paracetamolon kívül nem volt szüksége fájdalomcsillapítóra.


  –Az asszisztensem tájékoztatja önöket a kórtörténetéről – fordult Anthony a hallgatókhoz. – Csak gyorsan megnézem az új értékeket. – Közelebb lépett Elsie-hez.


  –Oké – fordult a segédorvosa, Ruth a hallgatókhoz. – Arjun öt hónapos korában Kawasaki-szindrómában szenvedett, és az agresszív terápia ellenére három héttel később akut infarktust kapott. Utána majdnem három hónapot töltött kórházban.


  Arjun teljesen a játékára koncentrált, de az anyja figyelmesen hallgatott.


  –Szörnyű időszak volt az egész családnak – mondta.


  –El lehet képzelni – mondta Elsie együttérzőn.


  Anthony ránézett. Tudta, hogy most Elsie sem él át túl jó időszakot a családjával. Brie még mindig dühös volt rá, amiért megszervezte Anthony és az unokája találkozását. Alig beszéltek egymással, és Brie még azt is megjegyezte, nevetséges, hogy az ő korában még mindig az anyjánál lakik, végre keresnie kéne valami saját lakást.


  –Arjun tehát rendszeresen jött kontrollra. De a koszorúér-bypassműtétet elhalaszthatták, mert a szomszédos erek jól biztosították a vérellátást. – Ruthnak nem kellett belenéznie a beteg kartonjába, elvégezte a házi feladatát. – Alegutóbbi vizsgálati eredmények azonban kifejezett keringési zavarokat mutattak – folytatta. – Abal elülső leszálló artéria teljes elzáródását és ST-csökkenést állapítottunk meg terheléses EKG-n. Ezért döntöttünk a beavatkozás mellett. Ismerik a koszorúér-átültetés eljárását?


  Minden hallgató bólogatott, és miután az egyikük feltett egy kérdést, Anthony megválaszolta, majd az órájára pillantott.


  –Ruth, mit szólnál hozzá, ha fent még beszélgetnél a hallgatókkal a Kawa­saki-szindrómáról? Később én is felmegyek, de ha van időd, megmutathatnád nekik a műtőterületet.


  Amikor a hallgatók Ruth után a folyosóra léptek, onnan hallatszott az étkezőkocsi zaja. Anthony visszaakasztotta az aktát az ágy lábvégébe, és Arjunra mosolygott.


  –Itt a vacsorád. Megnézhetem előtte gyorsan a cipzárodat?


  Arjun vigyorogva kigombolta pizsamájának felső részét, hogy megmutassa a szegycsont feletti sebet az átlátszó kötés alatt. Anthony és Elsie ismét röviden összenézett, és Elsie tudta, hogy mindketten ugyanarra gondolnak.

